ไล่ล่าออนไลน์ กวาดหักที่จ่าย
&nbsp;
10 ส.ค. 2554

โพสต์ทูเดย์ — สรรพากรรับลูกทีดีอาร์ไอ ขยายฐานการเก็บภาษีในธุรกิจซื้อขายผ่านออนไลน์ภาษีหัก ณ ที่จ่าย
นายวินัย วิทวัสการเวช อธิบดีกรมสรรพากร เปิดเผยว่า กรมสรรพากรมีการศึกษาขยายฐานภาษีอยู่ตลอดเวลา ซึ่งที่ดำเนินการในขณะนี้คือการขยายฐานภาษีไปยังกลุ่มธุรกิจที่มีการซื้อขายกันผ่านระบบออนไลน์ โดยที่ผ่านมาได้เชิญผู้ประกอบการมาทำความเข้าใจให้มีการยืนแบบและเสียภาษีให้ถูกต้อง เพราะถือว่าเป็นผู้มีรายได้ที่ต้องยื่นแบบและเสียภาษี หากยังไม่ยอมยื่นสรรพากรก็จะดำเนินการออกมาตรการเพิ่มเติมเพื่อให้มาเสียภาษี
นอกจากนี้ กรมสรรพากรยังต้องการขยายฐานภาษีหัก ณ ที่จ่าย เพิ่มขึ้น จากในขณะนี้มีการขยายฐานการหักภาษี ณที่จ่าย กับธุรกิจรับจ้างทำของในอัตรา 3% ไปยังในธุรกิจขนส่งและธุรกิจอื่นๆ เพิ่มขึ้น เพราะพบว่าการเก็บภาษีหัก ณ ที่จ่าย เป็นผลดี นอกจากจะได้เงินภาษีล่วงหน้าแล้ว ยังสามารถตรวจ สอบว่ามีการเสียภาษีถูกต้องในช่วงที่มีการยื่นแบบได้เป็นอย่างดีอีกด้วย
นายวินัย กล่าวว่า การขยายฐานภาษีของสรรพากรยังดำเนินการในเรื่องการตรวจ สอบการสร้างรายจ่ายเป็นเท็จเพื่อให้เสียภาษีน้อยลง ซึ่งโยงไปถึงการตั้งคณะบุคคลเพื่อกระจายรายจ่ายไปให้เสียภาษีน้อยลง ซึ่งได้ผลอย่างดี
สำหรับข้อเสนอของสถาบันวิจัยเพื่อการพัฒนาประเทศไทย (ทีดีอาร์ไอ) ที่ต้องให้คนที่มีอายุตั้งแต่ 18 ปีขึ้นไป มายื่นแบบเสียภาษี แม้ว่ายังไม่ต้องมีภาษีต้องชำระก็ตาม เป็นแนวคิดที่ดี แต่ต้องมีการแก้กฎหมายประมวลรัษฎากร 
ขณะที่การต่ออายุมาตรการภาษีบริษัทจดทะเบียนในตลาดหลักทรัพย์เหลือ 25% และในตลาด mai เหลือ 20% เห็นว่าควรศึกษาโครงสร้างภาษีนิติบุคคลทั้งระบบ หากจะมีการลดหย่อนให้ก็ควรลดหย่อนเป็นการทั่วไป เพื่อให้เกิดความเป็นธรรมในระบบภาษี